Author: Bielik
Last saved by: vzor
Company: Ministerstvo zahr. vecí

Predkladacia správa

Návrh na zmenu uznesenia vlády SR č. 41 z 15. januára 2003 k návrhu podielu príspevkov Slovenskej republiky do spoločných rozpočtov Organizácie Severoatlantickej zmluvy je na rokovanie vlády SR predkladaný ako iniciatívny materiál. 

Materiál reaguje na schválenie nových podielov príspevkov členských krajín do rozpočtov NATO Severoatlantickou radou dňa 27. júla 2005. Na základe tohto rozhodnutia sa podiel príspevkov SR do rozpočtov NATO na roky 2006 – 2007 znižuje zo súčasného podielu 0,46 % do civilného rozpočtu na 0,4466% a zo súčasného podielu 0,534 % pre financovanie aktivít z vojenského rozpočtu a rozpočtu Programu bezpečnostných investícií na podiel vo výške 0,5173 %. Na základe rozhodnutia Severoatlantickej rady sa bude výška podielov príspevkov členských krajín do rozpočtov NATO prepočítavať každé dva roky až do roku 2016, pričom schválený systém výpočtu podielov implikuje, že podiely príspevkov SR do uvedených rozpočtov NATO by sa mali pri súčasnom ekonomickom vývoji znižovať.

V dôsledku zmeny podielov príspevkov SR do rozpočtov NATO predkladaný materiál navrhuje zmeniť pôvodné uznesenie vlády SR č. 41 z 15. januára 2003 k návrhu podielu príspevkov Slovenskej republiky do spoločných rozpočtov Organizácie Severoatlantickej zmluvy. Keďže podiely príspevkov SR sa budú do roku 2016 meniť v dvojročných intervaloch a výška podielov od roku 2008 ešte nie je známa, predkladaný materiál navrhuje neuvádzať do uznesenia vlády konkrétne číselné podiely príspevkov SR.

Materiál prešiel vnútrorezortným pripomienkovým konaním a medzirezortným pripomienkovým konaním a predkladá sa bez rozporov.